## El Consorci de Museus inicia el cicle ‘Claus per al cinema’ de 2025 amb el director Fernando Colomo

*** El 15 de gener el cineasta analitzarà les claus de l’humor en el cinema espanyol en el Centre del Carme de València
* Al llarg de la seua trajectòria Colomo ha dirigit actors de la talla d’Antonio Banderas, Penélope Cruz o Carmen Maura**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), oferix una nova entrega de ‘Claus per al cinema’ amb el director i actor Fernando Colomo en el Centre del Carme de Cultura Contemporània (CCCC) de València.

El pròxim 15 de gener de 2025, a les 19:00 hores, Fernando Colomo serà l’encarregat d’inaugurar el cicle ‘Claus per al cinema’ del nou any en la sala Refectori del Centre del Carme de València.

El director és autor d’èxits cinematogràfics com *Tigres de papel* (1977), *¿Qué hace una chica como tú en un sitio como éste?* (1978), *La línea del cielo* (1983), *El caballero del dragón* (1985), *La vida alegre* (1987), *Bajarse al mor*o (1989), *Alegre ma non tropp*o (1994), *Los años bárbaros* (1998), *Al sur de Granada* (2003), *El próximo Oriente* (2006), *Isla bonita* (2015), *La tribu* (2018), o *Poliamor para principiantes* (2021).

Així mateix, Colomo ha sigut reconegut amb nombrosos guardons al llarg de la seua carrera com a director, entre els quals hi ha la Medalla d’Or d’EGEDA en els Premis José María Forqué, el Premi a una vida de cinema del Festival Internacional d’Osca, i el recent Premi d’Honor Berlanga dels Premis Berlanga i diverses nominacions als Premis Goya.

**Director de grans actors**

Durant l’inici de la seua carrera, Fernando Colomo (Madrid, 1976) va retratar en el seu cinema la modernitat, representada en els rostres i estils d’una nova generació d’actors que va donar a conéixer i va posar de moda a través de les seues pel·lícules. És el cas d’Antonio Resines, Carmen Maura, Verónica Forqué, Juan Echanove o Miguel Rellán, entre altres.

En la dècada dels noranta va impulsar una altra generació d’actors com Antonio Banderas, Aitana Sánchez-Gijón, Penélope Cruz, Ernesto Alterio o l’actor i director, Jordi Mollà.

Més recentment, Colomo ha continuat dirigint noves comèdies amb alguns dels actors més rellevants del cinema espanyol de hui, com Karra Elejalde, Toni Acosta, Dani Rovira i Paco León.

**El segell de Berlanga en les seues pel·lícules**

El cineasta va saber captar l’essència de l’humor de Luis García Berlanga des dels seus inicis en els anys 70, quan va conéixer el director i fins i tot va tindre l’oportunitat de participar en l’emblemàtica *Escopeta nacional* (1978).

Al llarg de la seua carrera, Colomo ha lligat el seu cinema a l’humor, mostrant-lo com un espill de la societat i creant personatges amb els quals l’espectador es pot sentir identificat.

Les seues pel·lícules van acaparar l’atenció internacional des del primer moment, la qual cosa va dur la crítica a referir-se a ell com a creador de la ‘nova comèdia madrilenya’. “No obstant això, este concepte, és una visió reduïda del verdader abast de la producció de Colomo”, segons el cineasta i programador del cicle, Rafael Maluenda.

“Fernando Colomo ha jugat un paper crucial al cinema d’humor hereu de Berlanga, i ha aconseguit que les seues pel·lícules tinguen un gran èxit tant a Espanya com fora de les nostres fronteres” ha afegit Maluenda.

Esta nova edició de ‘Claus per al cinema’ es planteja com una conversa entre el director i Maluenda. Tota una classe magistral per als estudiants i professionals del sector cinematogràfic i una experiència única per als amants del seu cinema. L’entrada és lliure fins que es complete l’aforament.

Fecha: 02/01/2025